Šviesoforas

**Šviesoforas** – šviesinių signalų prietaisas eismo reguliavimui. Naudojamas keliuose, geležinkeliuose.

## Signalų reikšmės įvairiose pasaulio šalyse
1968 m. pasirašyta Vienos kelių ženklų ir signalų konvencija nurodo šviesoforo signalų naudojimo standartus. Pagal juos šviesoforas turi turėti tris neblyksinčius spalvų signalus (raudoną, geltoną ir žalią). Šviesoforo žibintai gali būti išdėstyti vertikaliai arba horizontaliai, bei privalo būti apvalios arba rodiklių formos.

Atskirose šalyse galimos tokios šviesoforų signalų reikšmės:
* Raudonas ir geltonas signalai (kartu) tarp raudono ir žalio signalų: „Dėmesio, netrukus bus leidžiamas eismas“ (pvz.: Lietuvoje, Vokietijoje, Austrijoje, Vengrijoje, Šveicarijoje, Lenkijoje, Didžiojoje Britanijoje, Norvegijoje, Rusijoje, Švedijoje, Saudo Arabijoje). Paprastai ši fazė trunka 1 arba 2 s (tokią trukmę reglamentuoja ir Lietuvos Kelių šviesoforų įrengimo taisyklės).
* Žalias ir geltonas signalai (kartu):
*: Tarp žalio ir raudono signalų: „Dėmesio, tuoj bus įjungtas raudonas signalas“ (pvz.: Italijoje ir Švedijoje)
*: Tarp žalio ir geltono signalų: „Dėmesio, tuoj bus įjungtas geltonas signalas“ (pvz.: buvusioje Vokietijos Demokratinėje Respublikoje)
* Raudonas mirksintis signalas: „Sustoti prie „Stop“ linijos, po to leidžiama lėtai važiuoti, jei sankryža laisva.“ (pvz.: Jungtinėse Amerikos Valstijose, Pietų Afrikos Respublikoje, Taivane)
* Du pakaitomis mirksintys raudoni signalai: „Eismas geležinkelio pervažoje draudžiamas“ (pvz.: Lietuvoje, Rusijoje)
* Baltas mirksintis signalas: „Eismas geležinkelio pervažoje leidžiamas, įsitikinus, kad prie geležinkelio pervažos neartėja bėginė transporto priemonė“ (pvz.: Lietuvoje, Rusijoje)
* Žalias mirksintis signalas:
*: Žalio signalo pabaigoje: „Dėmesio, tuoj bus įjungtas geltonas signalas“ (pvz.: Lietuvoje, Latvijoje, Austrijoje, Slovėnijoje, Šveicarijoje, Rusijoje, Turkijoje, Meksikoje, Izraelyje)
*: Žalio signalo pradžioje arba pabaigoje: „Posūkis į kairę saugus – nereikia praleisti kitų eismo dalyvių“ (pvz.: Kvebeke ir daugelyje Kanados provincijų)
*: Vietoje žalio signalo: naudojamas šviesoforuose, kuriuose raudonas signalas uždegamas, pėstiesiems paspaudus mygtuką (Britų Kolumbijoje, Kanadoje)
*: Pėsčiųjų šviesoforuose: „Dėmesio, tuoj bus įjungtas raudonas signalas“ (pvz.: Lietuvoje, Austrijoje, Vengrijoje, Šveicarijoje, Lenkijoje, Latvijoje, Japonijoje, Norvegijoje, Nyderlanduose, Švedijoje, Singapūre, Vengrijoje, Rumunijoje, Šveicarijoje, kai kuriuose Vokietijos dviratininkų šviesoforuose)
* Geltonas mirksintis signalas:
*: „Šviesoforas išjungtas!“ – signalas mirksi visose sankryžose pusėse (pvz.: Lietuvoje, Austrijoje, Šveicarijoje, Lenkijoje, kai kuriose Vokietijos sankryžose)
*: „Šviesoforas išjungtas!“ – signalas mirksi tik šalutiniame kelyje (Vokietijoje)
*: Po raudono signalo, vietoje raudono ir geltono signalų (kartu): „Eismas leidžiamas, jeigu nebėra pėsčiųjų“ (pvz.: „Pelikano" pėsčiųjų perėjose Didžiojoje Britanijoje, Kipre)
*: „Sankryžą galima kirsti atsargiai“: Jungtinėse Amerikos Valstijose (pirmenybė prieš eismo dalyvius, kuriems mirksi raudonas šviesoforo signalas)
*: Vietoje žalio signalo (apatinėje trijų spalvų šviesoforo sekcijoje) po raudono signalo: „Posūkis, praleidus kitus eismo dalyvius, leidžiamas“; kartu vyksta pirmenybę turintis eismas (pvz.: Prancūzijoje, Airijoje, Šveicarijoje)
* Žalias signalas užsidega iškart po raudono: (pvz.: Belgijoje, Prancūzijoje, Graikijoje, Airijoje, Italijoje, Liuksemburge, Nyderlanduose, Rumunijoje, Australijoje, Naujojoje Zelandijoje, Taivane, Brazilijoje, Jungtinėse Amerikos Valstijose, kai kuriose senose Lietuvos sankryžose – naujos Kelių šviesoforų įrengimo taisyklės tokią signalų seką draudžia)

* Raudonas – žalias / žalias – raudonas be geltono signalo: pramoniniuose Kinijos centruose raudonas signalas pereina į žalią ir atvirkščiai. Geltono signalo nėra. Vietoje to, šviesoforai turi laikmačius, kurie žalia arba raudona spalva nurodo likusį signalo laiką. Pasiekus „nulį“, šviesoforo signalai pasikeičia ir laikas skaičiuojamas iš naujo. Kiekvienas pėstysis ir vairuotojas gali stebėti, kiek dar truks atitinkama šviesoforo fazė. Taip išvengiama staigaus stabdymo, o laukiantis žalio signalo nepatiria streso. Tokių šviesoforų yra Baltarusijoje, Vokietijoje, pvz.: Hamburge. Pietų Korėjoje naudojami šviečiantys brūkšniukai.
* Posūkis į dešinę (į kairę) degant raudonam signalui. Jungtinėse Amerikos Valstijose, Kanadoje ir Kinijoje paprastai degant raudonam signalui eismas draudžiamas, bet daugelyje valstijų ir provincijų degant raudonam signalui leidžiama sukti į dešinę. Lietuvoje, Vokietijoje ir Ukrainoje degant raudonam signalui leidžiama sukti į dešinę, jeigu ties raudonu šviesoforo signalu įrengta lentelė su žalia rodykle. Lietuvoje lentelės su žaliomis rodyklėmis buvo panaikintos 2020 m. sausio 1 d. Nepaisant to, kad lentelių su žaliomis rodyklėmis panaikinimo data buvo paskelbta 2014 m. spalio mėnesį, nemažai savivaldybių nepasiruošė alternatyvoms, dėl ko 2020 m. sausio mėnesį kilo nemažas pasipiktinimas visuomenėje. Vyriausybė, reaguodama į susidariusią situaciją, leido grąžinti lenteles su žaliomis rodyklėmis, tačiau kiekviena lentelė turi būti suderinta su Viešąja įstaiga Transporto kompetencijų agentūra, kuri atlieka vertinimą eismo saugumo ir pralaidumo požiūriu. Daugelyje Amerikos valstijų degant raudonam signalui leidžiama sukti ir į kairę, jei nėra tai draudžiančio ženklo ir jei sukama iš gatvės su vienpusiu eismu į gatvę taip pat su vienpusiu eismu. Ukrainoje tokiu atveju kai kuriose sankryžose įrengiama lentelė su žalia rodykle į kairę.
* Papildomos šviesoforo sekcijos signalas:
*: Papildoma sekcija su žalia rodykle, įrengta ties žaliu šviesoforo signalu. Kai papildomas signalas įjungtas, leidžiama važiuoti rodyklės nurodyta kryptimi. Kai papildoma sekcija išjungta, draudžiama važiuoti rodyklės nurodyta kryptimi, net jeigu dega pagrindinis žalias signalas! (Lietuvoje iki 2019 m. spalio 31 d., Rusijoje ir kitose buvusiose sovietinėse šalyse)
*: Papildoma sekcija su žalia rodykle, įrengta ties žaliu šviesoforo signalu. Kai papildomas signalas įjungtas, leidžiama važiuoti rodyklės nurodyta kryptimi. Kai papildoma sekcija išjungta, bet dega pagrindinis žalias signalas be krypties rodyklių, leidžiama važiuoti visomis kryptimis (Lietuvoje nuo 2019 m. lapkričio 1 d., Vokietijoje, Lenkijoje, Kroatijoje, Rumunijoje)
*: Papildoma sekcija su geltona mirksinčia rodykle, įrengta ties žaliu šviesoforo signalu. Kai papildomas signalas įjungtas, leidžiama važiuoti rodyklės nurodyta kryptimi, praleidus kitus eismo dalyvius. Kai papildoma sekcija išjungta, bet dega pagrindinis žalias signalas, leidžiama važiuoti visomis kryptimis (Prancūzijoje)
*: Papildoma sekcija su žalia rodykle, įrengta ties raudonu šviesoforo signalu. Kai papildoma sekcija įjungta, leidžiama važiuoti rodyklės nurodyta kryptimi, praleidus kitus eismo dalyvius. Kai papildoma sekcija išjungta, bet dega pagrindinis žalias signalas, leidžiama važiuoti visomis kryptimis (Čekijoje, Austrijoje)

## Istorija
* Pirmasis gatvės šviesoforas pasaulyje buvo pastatytas 1868 m. Anglijoje, Londone priešais parlamento rūmus. Jis buvo panašus į daržo kaliausę. Nuleistos jos „rankos“ reiškė „dėmesio“, pakeltos – „stop“. Naktį arba rūko metu šviesoforo „galvoje“ degė dujinis žibintas: žalia šviesa – „dėmesio“, raudona – „stop“.
* 1912 m. Solt Leik Sityje buvo įrengtas pirmasis elektrinis šviesoforas.
* 1914 m. Klyvlende (JAV) pasirodė elektrinis šviesos signalizacijos įtaisas – su žalios ir raudonos spalvų lemputėmis.
* Trijų spalvų šviesoforas atsirado Detroite 1920 m. Kitur šis signalinis žibintas atsirado gerokai vėliau, pvz., Berlyne – 1924 m., Londone – 1925 m.
* Lietuvoje pirmasis rankinio valdymo gatvių šviesoforas įrengtas 1947 m. Vilniuje, J. Basanavičiaus ir Pylimo gatvių sankryžoje. Ten pat 1953 m. pastatytas automatinis šviesoforas.

## Šaltiniai